### Beslutninger:

Fremsendes til Kulturudvalget til behandling i henhold til beslutning i byrådets møde den 11. maj 2022.

###

Tilbagefald af driften af Ceres Park & Arena, bortset fra stadion, til [adresse] fra 1. januar 2023 og fremadrettet.

### Resume

31. december 2022 udløber forpagtningsaftalen med Atletion A/S om drift af Ceres Park og Arena. I lyset af den kommende byggeproces for nyt stadion og med baggrund i idrætsbrugernes evaluering af de nuværende driftsforhold, indstilles det, at driften af bygningskomplekset bortset fra stadion falder tilbage til Kultur og Bor-gerservice, Sport & Fritid, pr. 1. januar 2023.

Atletion A/S vil blive tilbudt en lejeaftale for stadion. Desuden kan Atletion A/S i relevant omfang leje lokaler i det øvrige bygningskompleks i forbindelse med fodboldkampe.

Det kommende byggeri af nyt fodboldstadion vil på forskellig vis udfordre driften af bygningskomplekset. Det indstilles, at Kongelundssekretariatet indtræder som udlejer af stadion under byggeperioden for derigennem at kunne koordinere hensynene til henholdsvis byggeriet og afvikling af fodboldkampe.

En række øvrige brugere bliver berørt af byggeriet og skal genhuses m.v. Disse forhold behandles i de særskilte beslutningsprocesser for stadionbyggeriet, herunder beslutning om anlægsbevilling af Kongelundssekretariatet, Borgmesterens Afdeling.

### Beslutningspunkter

Det indstilles:

At 1) Kultur og Borgerservice, Sport & Fritid, varetager driften af Ceres Park & Arena fra 1. januar 2023.

At 2) Sport & Fritid – i samarbejde med Borgmesterens Afdeling - indleder forhandlinger om, at Atletion A/S lejer og drifter stadion til markedspris. Under byggeperioden for stadion varetager Kongelundssekretariatet funktionen som udlejer af stadion.

At 3) eventuelle merudgifter forbundet med driften af Ceres Park & Arena i perioden frem til byggestart af nyt fodboldstadion afholdes indenfor Sport & Fritids decentraliseringsordning.

At 4) økonomi og andre forhold vedrørende genhusning af idrætsaktiviteter, som berøres af byggeri af nyt fod-boldstadion, behandles i de særskilte beslutningsprocesser for stadionbyggeriet, herunder beslutning om an-lægsbevilling af Kongelundssekretariatet, Borgmesterens Afdeling.

### Borgmesterens afdelings påtegning

Fremsendes til Magistraten.

Borgmesterens Afdeling har ingen bemærkninger til indstillingen.

### Sagsforløb:

Udvalg: Magistraten

Dato: 02-05-2022

Oda Sørensen: 5

Fremsendes til [adresse] med bemærkning, at Magistraten i mødet den 2. maj 2022 anbefaler, at byrådet tiltræder Kultur og Borgerservices indstilling af 20. april 2022.

Udfordringer og muligheder i implementeringsperioden samt økonomien belyses nærmere i forbindelse med forventet udvalgsbehandling i det omfang det er muligt på nuværende tidspunkt.

Rådmand Simon Svendsen og rådmand Andreas Jørgensen tog forbehold.